钦定古今图书集成/理学汇编/经籍典/第088卷 > 日知录 > 《自邑告命》
## 钦定古今图书集成/理学汇编/经籍典/第088卷 > 日知录 > 《自邑告命》

人主所居谓之邑。《诗》曰：“商邑翼翼，四方之极。”《书》曰：“惟
尹躬先见于西邑夏。”曰：“惟臣附于大邑。周。”曰：“作新大
邑于东国。《洛》。”曰：“肆予敢求尔于天邑商。”〈武王之妃谓之邑姜〉《白
虎通》曰：“夏曰夏邑，商曰商邑，周曰京师。”〈周官始以四井为邑〉《泰之上六，政教陵夷之后，一人仅亦守府，而号令不出
于国门，于是焉而用师则不可。君子处此，当守正以
俟时而已。桓王不知此也，故一用师，而祝、聃之矢，遂
中王肩。唐昭宗不知此也，故一用师，而邠、岐之兵直
犯阙下。然则保《泰》者，可不豫为之计哉！

《易》之言邑者，皆内治之事。《夬》曰“告自邑”，如康王之命
毕公“彰善瘅恶”，树之风声者也。《晋》之上九曰“惟用伐
邑”，如王国之大夫，“大车槛槛，毳衣如菼”，国人畏之而
不敢奔者也。其为自治则同，皆圣人之所取也。

《比》之九五“邑人不诫” ，是亦内治修而远人服之意。